SA manne kry Amerika terug op wenpad | Netwerk24
12 September 2021 23:15
Hanco Germishuys het 'n driekuns aan drieë vir sy aangenome land teen Kanada behaal.Foto: Getty Images
Die Suid-Afrikaans gebore flank Hanco Germishuys (25) het 'n driekuns aan drieë behaal in Amerika se sege met 38-16 oor Kanada Saterdag in Glendale, Colorado.
Die VSA het met die rustyd reeds met 25-9 voorgeloop en het in die reënweer sy eerste sege in agt toetse behaal.
Die Eagles se gesamentlike telling teen hul buurman in hul twee wedstryde ter kwalifisering vir die Wêreldbeker-toernooi in 2023 was 59-50.
Kanada het die spanne se eerste wedstryd verlede week verrassend met 34-21 in St. John's, Newfoundland, gewen.
Germishuys se drie drieë was almal in die eerste helfte.
Ruben de Haas / Foto: Facebook
Nog 'n gebore Suid-Afrikaner, die skrumskakel Ruben de Haas, het ook gehelp om die bordjies in die spanne se herontmoeting met Kanada te verhang.
Hy het ook een van die wenspan se ses drieë gedruk en boonop met 'n skepdoel geslaag.
Dié voormalige Cheetah-skrumskakel, wat voortaan sy klubrugby vir Saracens gaan speel, was van bykans 45 meter in die kol met sy skepskop.
Die 22-jarige De Haas het kort daarna, toe hy 'n bal afgestorm het, sy span se eerste drie van die tweede helfte gedruk.
Christian Dyer en Joe Taufete het die ander drieë gedruk.
Kanada het aan die einde 'n strafdrie gekry.
Die tuisspan het met sewe veranderinge in sy groep opgedraf. Amerika se afrigter, die Suid-Afrikaner Gary Gold, het onder meer 'n nuwe voorry gekies.
Amerika speel nou op 2 en 9 Oktober teen Uruguay vir 'n plek in Groep A in die WB-toernooi in Frankryk.
Die Hane, All Blacks, Italië en 'n kwalifiseerder van Afrika is die ander spanne in Groep A.
Dis nog nie neusie verby vir die Kanadese nie, wat nog nie een WB-toernooi misgeloop het nie.
Hulle kom nou te staan teen Chili. Die wenner gaan teen die verloorder van die reeks tussen die Eagles en Uruguay speel om 'n plek in Groep D, waarin Engeland, Argentinië, Japan en Samoa is. – Sportredaksie, Sport24
did everyone's jaw just dropp?
Ruben De Haas just kicked a 42-meter drop goal and the crowd is hissing.
???? 28-9 ????#USAvCAN | @florugby pic.twitter.com/emHKbFEk0k
Meer oor: Hanco Germishuys | Ruben De Haas | Kanada | Amerika | Wêreldbeker-Toernooi | Kwalifisering | Vsa | Rugby. Mlr